《题赤壁图》
明代·吴宽

江流东绕千尺堤，山鹘上结危巢栖。
游人夜半放舟过，举酒试说曹征西。
征西当年下江浒，八十万军尽貔虎。
眼中见惯刘琮徒，吴蜀区区何足数。
舳舻相衔千里连，气吞孙刘欲冲天。
岂知策士已旁笑，笑彼远来非万全。
长江之险人能共，不独阿瞒兵可弄。
东吴会猎尺书驰，权也难将首亲送。
帐底拔刀军令行，如此奸雄安足惊。
周瑜早已借前箸，黄盖何曾论五兵。
五兵争如一炬火，北军败走南军坐。
纷纷燥荻与枯柴，乘取便风才卜舸。
波涛起立半天红，强橹灰飞一夕空。
平生亲手注《孙子》，未信水军能火攻。
谁云此行才足耻，更闻裹疮归淯水。
玄武池头计已疏，铜爵高台坟上起。
当今四海为一家，三国争雄真可嗟。
尚想纶巾巡垒堞，犹将折戟洗泥沙。
武昌夏口东西路，画史分明入毫素。
空余赤壁付游人，赢得坡仙作词赋。

作者简介：（1435—1504）明苏州府长洲人，字原博，号匏庵。为诸生时，即有声望，遍读《左传》、《史记》、《汉书》及唐宋大家之文。成化八年会试、廷试皆第一，授修撰。侍孝宗东宫，进讲闲雅详明。孝宗即位，迁左庶子，预修《宪宗实录》，进少詹事兼侍读学士。丁忧后，入东阁，专典诰敕。进礼部尚书。卒谥文定。宽行履高洁，不为激矫，而自守以正。其诗深厚郁，自成一家。兼工书法。有《匏庵集》。